दीपावली का इन्‍तज़ार पहले साल भर होता था। क्‍योंकि दीपावली पर ही हम बच्‍चों को नए कपड़े मिलते थे और घर में पकवान बनते थे । अब तो खैर साल भर शॉपिंग होती रहती है और पकवान बनने का भी कुछ तय नहीं, कभी भी बन जाते हैं। इसलिए आज के बच्‍चों को दीपावली को लेकर उत्‍साह नहीं रहता है। मुझे याद है कि कपड़े की दुकान वाला खुद एक ठेले पर कपड़े लाद कर हमारी कॉलोनी में आ जाता था और उसके बाद घर घर में जाकर अपनी दुकान फैलाता था। अब वही कपड़े वाला ऑनलाइन शॉपिंग के माध्‍यम से एक बार फिर से घरों में आ गया है। लेकिन अब उसके आने का कोई समय नहीं है, वह चाहे जब आ जाता है। खैर यह तो परंपरा है कि हर समय के अपने कुछ तरीके होते हैं और समय उन तरीकों के हिसाब से ही चलता है। पिछली पोस्‍ट पर जो फेसबुक और ब्‍लॉगिंग की तुलना की थी वह भी शायद इसी परिप्रेक्ष्‍य में थी ।